**Rebecca Yarros** on yhdysvaltalainen kirjailija, jonka tunnetuimpia teoksia on *Empyreum*-fantasiakirjasarja. Sen aloitusosa *Siivenisku* nousi ensimmäiseksi *The New York Timesin* julkaisemalla myydyimpien kirjojen listalla ja pysyi listalla yli puoli vuotta.

Varhainen elämä
---------------

Yarros on nelilapsisen perheen nuorimmainen ja hänen molemmat vanhempansa työskentelivät everstiluutnantteina. Perhe asui Washingtonissa, Oklahomassa, Kansasissa, Pennsylvaniassa, Saksassa ja Coloradossa.

Yarros opiskeli Coloradon yliopistossa, mutta keskeytti opintonsa mentyään naimisiin ja saatuaan lapsen. Hän suoritti myöhemmin collegetutkinnon historiasta.

Ura
---

Yarros kiinnostui romanttisesta kirjallisuudesta, kun hänen sotilaana työskennellyt miehensä loukkaantui komennuksella Irakissa vuonna 2003. Tapaus aiheutti Yarrosilla unettomuutta, joten hän vietti öisin aikaa lukemalla rakkausromaaneja. Vuosia myöhemmin Yarros alkoi kirjoittaa omia tarinoitaan, joista monet pohjautuvat hänen omiin kokemuksiinsa sotilaan vaimona. Hänen ensimmäinen kirjansa valmistui vuonna 2011, mutta sitä ei koskaan julkaistu.

Yarrosin esikoisteos *Full Measures* julkaistiin vuonna 2014. Sen jälkeen hän kirjoitti noin kaksi romaania vuodessa ja oli vuoteen 2022 mennessä julkaissut parikymmentä rakkausromaania.

Vuonna 2023 julkaistiin kaksi ensimmäistä osaa Yarrosin menestyneestä *Empyreum* -fantasiakirjasarjasta, joka kertoo lohikäärmeratsastajaksi opiskelevasta nuoresta naisesta. Sarjan on sanottu muistuttavan suosioltaan *Harry Potteria* ja *Houkutusta*. Sen avausosa *Siivenisku* nousi *The New York Timesin* bestseller-listan kärkeen ja pysyi listalla yli kuusi kuukautta, joista kolme ensimmäisellä sijalla. Puolessa vuodessa kirjaa myytiin yli kaksi miljoonaa kappaletta ja sen käännösoikeudet myytiin yli 30 kielelle. Sarjan toista osaa *Rautaliekki* myytiin Yhdysvalloissa jo ensimmäisen viikon aikana yli 600 000 kappaletta. Viisiosaiseksi suunnitellun sarjan kolmas osa, *Onyx Storm*, julkaistaan 21. tammikuuta 2025. *Empyreum* on lajityypiltään romantiikkaa ja fantasiaa yhdistelevää romantasiaa, joka on saanut suurta suosiota Tiktokin kirjallisuutta käsittelevässä alayhteisössä Booktokissa.

Yksityiselämä
-------------

Yarros asuu Coloradossa, Yhdysvalloissa. Hänellä on kuusi lasta miehensä Jason Yarrosin kanssa.

Yarros sairastaa Ehlers–Danlosin syndroomaa, joka aiheuttaa muun muassa väsymystä ja nivelten sijoiltaanmenoa. Samankaltaisista oireista kärsii myös hänen *Empyreum*-kirjasarjansa päähenkilö Violet Sorrengail, mutta tämän sairautta ei ole nimetty kirjoissa.

Teokset
-------

### Kirjasarjat

#### Flight & Glory

* *Full Measures* (2014)
* *Eyes Turned Skyward* (2014)
* *Beyond What Is Given* (2015)
* *Hallowed Ground* (2016)
* *The Reality of Everything* (2020)

#### Legacy

* *Point of Origin* (2016)
* *Ignite* (2016)
* *Reason to Believe* (2022)

#### The Renegades

* *Wilder* (2016)
* *Nova* (2017)
* *Rebel* (2017)

#### In Luv Duet

Kirjoitettu yhdessä Jay Crownoverin kanssa.

* *Girl in Luv* (2019)
* *Boy in Luv* (2019)

#### Empyreum

* *Siivenisku* (*Fourth Wing*, 2023)
* *Rautaliekki* (*Iron Flame*, 2023)
* *Onyx Storm* (julkaistaan 2025)

### Muut teokset

* *The Last Letter* (2019)
* *Great and Precious Things* (2020)
* *Muses & Melodies* (2020, osa kirjasarjaa *Hush Note*)
* *The Things We Leave Unfinished* (2021)
* *A Little Too Close* (2022, osa kirjasarjaa *Madigan Mountain*)
* *In the Likely Event* (2023)

Lähteet
-------

* Books *RebeccaYarros.com*. Viitattu 12.2.2024. (englanniksi)
* Rebecca Yarros *Risingshadow*. Viitattu 3.4.2024. (englanniksi)
* Rebecca Yarros Books in Order: The Complete List *She Reads Romance Books*. Viitattu 12.2.2024. (englanniksi)

### Viitteet

1. ↑ . Tieto on haettu Wikidatasta.
2. 1 2  Mendez, Moises II: How Rebecca Yarros’ Novels Became a Romantasy Booktok Phenomenon *Time*.  7.11.2023. Viitattu 10.2.2024. (englanniksi)
3. 1 2 3 4 5 6 7  Alter, Alexandra: How Rebecca Yarros Packed Dragons, Magic and Steamy Sex Into a Blockbuster Fantasy *The New York Times*.  6.11.2023. Viitattu 8.3.2024. (englanniksi)
4. ↑  Laing, Sarah: Rebecca Yarros and Sarah J. Maas are dominating the book industry with red-hot ‘romantasy’ *The Globe and Mail*.  8.2.2024. Viitattu 7.3.2024. (englanniksi)
5. ↑  Ellis, Maddie: ‘Fourth Wing’ author Rebecca Yarros reveals the series’ 3rd book and release date *Today*.  28.3.2024. Viitattu 3.4.2024. (englanniksi)
6. ↑  Rautaliekki WSOY. Viitattu 4.3.2024.

Aiheesta muualla
----------------

* Kuvia tai muita tiedostoja aiheesta **Rebecca Yarros** Wikimedia Commonsissa

* Rebecca Yarrosin kotisivut

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Saksa
* Israel
* Yhdysvallat
* Tšekki

 |

 |